KIRJALLINEN KYSYMYS E-1098/02 esittäjä(t): Antonios Trakatellis (PPE-DE) komissiolle. Työntekijöiden suojeleminen vaaroilta, jotka liittyvät asbestialtistukseen työssä.



Virallinen lehti nro 205 E , 29/08/2002 s. 0252 - 0253



KIRJALLINEN KYSYMYS E-1098/02 esittäjä(t): Antonios Trakatellis (PPE-DE) komissiolle (18. huhtikuuta 2002) Aihe: Työntekijöiden suojeleminen vaaroilta, jotka liittyvät asbestialtistukseen työssä Neuvoston direktiivin 91/382/ETY(1) mukaan asbesti on erityisen vaarallinen aine, joka voi aiheuttaa vakavia sairauksia ja jota esiintyy eri muodoissa työpaikoilla. Samoin neuvoston direktiivin 98/24/EY(2) mukaan noudattamalla niitä vähimmäisvaatimuksia, jotka koskevat työntekijöiden terveyden ja turvallisuuden suojelemista kemiallisiin tekijöihin liittyviltä riskeiltä, pyritään varmistamaan sekä yksittäisten työntekijöiden terveyden ja turvallisuuden suojelu että tarjoamaan kaikille työntekijöille yhteisössä tietty vähimmäissuoja. Kun otetaan huomioon sellaisten julkisten rakennusten suuri määrä Kreikassa, joiden rakentamisessa on käytetty asbestia, kuten Ateenan alioikeuden ja poliisituomioistuimen rakennukset sekä Thessalonikin ja Ilian alueen koulurakennukset, kysyn komissiolta seuraavaa: 1. Ovatko Kreikan viranomaiset antaneet lainsäädännöllisiä ja hallinnollisia määräyksiä edellä mainittujen direktiivien täytäntöönpanemiseksi? 2. Onko Kreikan hallitus ryhtynyt tarvittaviin toimiin haitallisten tekijöiden määrittämiseksi työpaikoilla sekä asiaan liittyvien pakollisten tietojen tarjoamiseksi työntekijöille? 3. Onko sellaisilla työpaikoilla tehty tarkastuksia, jotka eivät täytä työntekijöiden turvallisuutta ja terveyttä koskevia määräyksiä, ja jos on, kuinka usein? 4. Onko komission tiedossa rakennuksia, jotka on julistettu sopimattomiksi työntekijöiden terveydelle aiheutuvien vaarojen vuoksi, ja mihin toimiin komissio aikoo ryhtyä näiden rakennusten korvaamiseksi? 5. Onko olemassa tietoja, jotka osoittavat, että työntekijöiden haitallisille kemiallisille tekijöille, joihin myös asbesti kuuluu, altistumisen kestoa ja voimakkuutta koskevia raja-arvoja noudatetaan, jotta rajoitetaan minimiin tästä aiheutuvat vaarat, erityisesti koulurakennuksissa? (1) EYVL L 206, 29.7.1991, s. 16. (2) EYVL L 131, 5.5.1998, s. 11. Anna Diamantopouloun komission puolesta antama vastaus (23. toukokuuta 2002) Komissio pitää arvoisan parlamentin jäsenen tavoin tärkeänä niiden vähimmäisvaatimusten noudattamista, jotka koskevat työntekijöiden terveyden ja turvallisuuden suojelemista asbestialtistukseen liittyviltä riskeiltä. Työntekijöiden terveyden ja turvallisuuden suojelemisesta työpaikoilla säädetään direktiivissä 83/477/ETY(1). Direktiiviä on muutettu ja saatettu ajan tasalle direktiiveillä 91/382/ETY(2) ja 98/24/EY(3). Komissio hyväksyi lisäksi 20. heinäkuuta 2001 ehdotuksen(4) Euroopan parlamentin ja neuvoston direktiiviksi, jolla muutetaan neuvoston direktiiviä 83/477/ETY. Ehdotuksen tarkoituksena on vahvistaa työntekijöiden suojaa entisestään. Ehdotuksen keskeiset säännökset koskevat tiukempia raja-arvoja, työnantajan velvollisuutta esittää todisteet pätevyydestään asbestinpoistoon liittyvien toimien osalta sekä kattavaa työntekijöille tiedottamisvelvollisuutta. Kreikan viranomaiset ovat ilmoittaneet komissiolle direktiivien 91/382/ETY ja 98/24/EY täytäntöönpanemiseksi annetut kansalliset säädökset ja hallinnolliset määräykset. Arvoisan parlamentin jäsenen esittämien muiden kysymysten osalta olisi syytä muistaa, että yhteisön direktiivien siirtämiseksi kansalliseen lainsäädäntöön annettujen kansallisten terveys- ja turvallisuustoimenpiteiden asianmukainen soveltaminen kuuluu jäsenvaltioiden vastuulle. Komissio ei voi toimia ellei se saa tietoa, joka osoittaa direktiivien mukaisesti annetun kansallisen lainsäädännön soveltamista laiminlyötävän järjestelmällisesti. Komissio ei ole saanut tietoja edellä mainittujen direktiivien vastaisten kansallisten säännösten soveltamisesta. (1) Neuvoston direktiivi 83/477/ETY, annettu 19 päivänä syyskuuta 1983, työntekijöiden suojelemisesta vaaroilta, jotka liittyvät asbestialtistukseen työssä (toinen direktiivin 80/1107/ETY 8 artiklassa tarkoitettu erityisdirektiivi), EYVL L 263, 24.9.1983. (2) Neuvoston direktiivi 91/382/ETY, annettu 25 päivänä kesäkuuta 1991, työntekijöiden suojelemisesta vaaroilta, jotka liittyvät asbestialtistukseen työssä, annetun direktiivin 83/477/ETY (toinen direktiivin 80/1107/ETY 8 artiklassa tarkoitettu erityisdirektiivi) muuttamisesta. (3) Neuvoston direktiivi 98/24/EY, annettu 7 päivänä huhtikuuta 1998, työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi). (4) EYVL C 304 E, 30.10.2001.